Raskriteria: Organisasies reik hofstukke uitKallie Kriel, uitvoerende hoof van AfriForum. (Foto: AfriForum) AfriForum en Solidariteit se regsverteenwoordigers het Maandag hofstukke uitgereik waarin hulle die Konstitusionele Hof direk nader met ’n appèlaansoek teen die uitspraak van regter Jody Kollapen in die hooggeregshof in Pretoria. Kollapen het Donderdag beslis dat die departement van toerisme wel ras as kriterium vir die toekenning van finansiële hulp aan klein, mediumgrootte en mikro-ondernemings (KMMO’s) kan gebruik. Kallie Kriel, uitvoerende hoof van AfriForum, het vanoggend in ’n verklaring gesê daar is besluit om die Konstitusionele Hof direk te nader aangesien die klein toerismebesighede wat deur lede van minderheidsgroepe besit word, net soos alle ander klein toerismebesighede dringend hulp benodig. “As die saak sloer, sal talle klein sakeondernemings in wit besit ondergaan en sal die regering aandadig wees. Figuurlik gesproke is dit ekonomiese moord op minderhede,” meen Kriel. Dr. Dirk Hermann, bestuurshoof van Solidariteit, is ook nie te vinde daarvoor dat ras as kriterium vir die toekenning van finansiële hulp aan KMMO’s gebruik word nie. “Dit is skrikwekkend dat daar grondwetlike ruimte in ’n krisis soos hierdie kan wees waar die toekenning van noodfondse op grond van ras kan geskied,” het hy gesê. Volgens Hermann is dit van uiterse belang dat regsekerheid oor die aangeleentheid verkry word. “Aangesien dit ’n dringende krisis is, is ons van mening dat die saak ook dringend is en daarom het ons gevra dat ons toegang tot die Konstitusionele Hof vir dié saak kan kry.” Maroela Media het vroeër berig Solidariteit en AfriForum was op 28 April in die hooggeregshof in Pretoria om te vra dat die rassemaatstaf van die departement van toerisme hersien moet word. Dit volg nadat Solidariteit op 25 Maart ŉ klagte by die Menseregtekommissie (MRK) ingedien het nadat die regering bekend gemaak het dat ras, eerder as nood, die bepalende faktor vir die toekenning van noodfondse sal wees. ŉ Dringende aansoek is op 30 Maart op die departement beteken. Solidariteit argumenteer dat die pandemie nie op grond van ras teen sy slagoffers diskrimineer nie en dat dit dus immoreel van die regering is om hulp op hierdie gronde aan te bied. Die departement van toerisme se verweer was dat hy wetlik verplig is om swart ekonomiese bemagtiging toe te pas, ongeag die gevolge van beweerde verpligting.